良辰
作者：吳則禮
朝代：宋

paragraphs: 良辰入奇懷，端欲挽我行。
幽花迎人笑，欣然媚柴荆。
春醪處處佳，姑瀉濁與清。
好鳥何許來，日暮獨一鳴。
江山雨新洗，坐使老眼明。
天公喑鵓鴣，要作爛熳晴。
平生木上坐，莫逆惟有卿。
歸尋茅三間，遙取烏几憑。
長腰雪不如，付兹腹彭亨。
短蔬勝肥肉，甘哉北湖羮。
一飽便可足，此外豈所營。
莫語兒子輩，吾儕寧要名。